Polonia: Guvernul și opoziția se acuză reciproc după ce firmele poloneze au primit doar 0,4% din fondurile UE pentru producția de muniție
Principalul partid de opoziție din Polonia, Lege și Justiție (PiS), a criticat guvernul după ce s-a anunțat că firmele poloneze vor primi doar 0,4% din pachetul de cheltuieli anunțat recent de UE pentru stimularea producției de muniție, scrie Notes from Poland.
Cu toate acestea, guvernul a precizat că cererile de finanțare din cadrul programului au fost depuse anul trecut, când PiS era la putere. Argumentele lor au fost reluate de șeful de cabinet al președintelui Andrzej Duda, care în mod normal este un aliat al PiS.
Vineri, Comisia Europeană a anunțat că alocă 500 de milioane de euro pentru creșterea producției de muniție în cadrul blocului comunitar. Din cele 31 de proiecte care vor fi finanțate în cadrul acestui program, doar unul singur, în valoare de 2,1 milioane de euro, va fi realizat de o firmă poloneză.
Acest rezultat a fost criticat de Mariusz Błaszczak, vicelider al PiS, care a fost ministru al apărării din 2018 până anul trecut.
"Donald 'Regele Europei' Tusk a aranjat pentru Polonia un întreg 0,42% din programul de producție de muniție al UE", a scris pe Twitter Błaszczak, referindu-se la actualul prim-ministru. El a precizat că firmele germane au primit 85 de milioane de euro, iar cele maghiare 27 de milioane de euro.
Cu toate acestea, ca răspuns la tweetul lui Błaszczak, actualul purtător de cuvânt al Ministerului Apărării, Janusz Sejmej, a precizat că cererile pentru programul UE de muniții au fost depuse în timpul fostului guvern PiS.
"Avem exact atâtea subvenții pentru producția de muniție câte ați lăsat în urmă", a scris Sejmej. "Dintre cele trei companii [poloneze] care au aplicat la program… faptul că doar una singură a primit ar trebui să fie un [motiv de] rușine pentru dumneavoastră."
Succesorul lui Błaszczak la conducerea ministerului, Władysław Kosiniak-Kamysz, a declarat pentru postul de televiziune Polsat News că aplicațiile pentru program se încheiaseră deja când actualul guvern a preluat mandatul în decembrie și că după aceea "din păcate nu se mai pot face prea multe".
El a adăugat că vor mai aplica pentru alte runde de astfel de finanțări în viitor și vor încerca să "învețe din greșelile predecesorilor noștri". Ministrul activelor de stat Borys Budka a cerut ca Błaszczak și alte persoane din PiS să fie judecate pentru neglijența lor în asigurarea finanțării.
În replică, Błaszczak a confirmat că cererile au fost depuse în timpul guvernului PiS, dar a precizat că "întreaga procedură de acordare a subvențiilor a fost realizată atunci când Polonia era condusă de coaliția actuală".
"Acuzația că am depus cereri de la prea puține companii este greșită, deoarece, de exemplu, ungurii au primit aproape 30 de milioane de euro care vor fi împărțite între trei companii de armament", a adăugat el.
Cu toate acestea, ministrul adjunct al apărării, Cezary Tomczyk, l-a acuzat pe Błaszczak că "răspândește dezinformare". El a precizat că cele trei firme poloneze care au aplicat pentru program au solicitat doar 11 milioane de euro împreună și că una dintre ele a făcut acest lucru fără a avea măcar un contract relevant cu ministerul apărării al lui Błaszczak.
La rândul său, ministrul de externe Radosław Sikorski a afirmat, de asemenea, că "una dintre cererile poloneze a fost depusă la programul greșit".
Vorbind duminică pentru Polsat News, Marcin Mastalerek, șeful de cabinet al președintelui Andrzej Duda, a părut să susțină argumentele actualului guvern.
"Nu am putut obține la fel de mult ca ungurii, pentru că am solicitat doar 11 milioane de euro. Uneori trebuie să-ți recunoști greșeala și să nu mai spui prostii despre germani", a declarat Mastalerek ca răspuns la un politician PiS care apărea alături de el și care a acuzat UE că "distribuie bani fabricilor germane".
"S-au solicitat 11 milioane de euro și acum ne mirăm că germanii au primit 100 de milioane de euro. Ar fi trebuit să aplicăm pentru 300 de milioane de euro", a adăugat Mastalerek, deși a spus că nu vrea să spună direct cine este responsabil pentru aceste eșecuri.
Președintele Duda este în mod normal aliniat la poizițiile PiS și a intrat adesea în conflict cu noul guvern al lui Tusk, deși au arătat un front unit atunci când a fost vorba de politica de apărare.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank